মৃত্যুর পরও তিনি সম্মানিত, স্মরণীয়; গ্রহণীয় তাঁর রচনাবলি। সাগঁর জীবন নিয়ে অনেক গ্রন্থ প্রকাশিত হয়েছে। তাতে কেউ কেউ কল্পনা মিশিয়ে মনগড়া তথ্য যুক্ত করেছেন। ২০০৮ সালে প্রকাশিত মারি দমিনিক লোলিয়েভের বইতে আছে – সাগঁর সোয়েটার সিগারেট পোড়ায় শত ফুটো ছিল। মত্ত অবস্থায় ড্রাগ নিয়ে তিনি সাক্ষাৎকার দিয়েছেন। এ-জাতীয় বর্ণনাকে অসাড় দাবি করে দনি বলেন – ‘তাঁর মা নিখুঁত এবং মার্জিতভাবে নিজেকে উপস্থাপন করতেন। এমনকি জীবনের শেষ বছরগুলোতে যখন অসুস্থ-ভঙ্গুর শরীর, সামনে বসা যে-কোনো ব্যক্তির প্রতি বিনয় এবং সম্মান দেখানো ছিল তাঁর শিষ্টাচার। তিনি কখনো অগোছালো ছিলেন না, প্রসাধন ছাড়া বের হতেন না। প্রায় তিরিশ বছরের বেশি তিনি ড্রিংক করেননি। প্যানক্রিয়াসের সংক্রমণ, যা ছিল তাঁর মৃত্যুর কারণ।’ সাগঁর ছেলে ২০০৯ সালে মায়ের নামে একটি সাহিত্য পুরস্কার প্রতিষ্ঠা করেন, যা প্রতিবছর দেওয়া হয়। মায়ের প্রিয় হোটেল লুতেশিয়ায় অনুষ্ঠানের আয়োজন করা হয়।